b'\n_START_ARTICLE_\nP\xc3\xa4\xc3\xa4oma (Marx)\n_START_PARAGRAPH_\nP\xc3\xa4\xc3\xa4oma: poliittisen taloustieteen arvostelua (Das Kapital: Kritik der politischen \xc3\x96konomie) on Karl Marxin kirjoittama laaja talouden teoriaa k\xc3\xa4sittelev\xc3\xa4 teos. Se on kapitalismin sek\xc3\xa4 sen taloudellisten toimintojen ja teorioiden kriittinen analyysi. Kirjalla on ollut paljon paitsi tieteellist\xc3\xa4 my\xc3\xb6s yhteiskunnallista merkityst\xc3\xa4. Teoksen ensimm\xc3\xa4inen osa julkaistiin vuonna 1867. Toinen ja kolmas osa ilmestyiv\xc3\xa4t postuumisti Friedrich Engelsin toimittamina vuosina 1885 ja 1894. Viimeisen osan toimitti Karl Kautsky vuonna 1904. Toisin kuin kolmea ensimm\xc3\xa4ist\xc3\xa4 osaa, sit\xc3\xa4 ei ole suomennettu._NEWLINE_Suomeksi P\xc3\xa4\xc3\xa4oman ensimm\xc3\xa4inen osa ilmestyi vuosina 1913\xe2\x80\x931918 O. W. Louhivuoren k\xc3\xa4\xc3\xa4nt\xc3\xa4m\xc3\xa4n\xc3\xa4, toinen osa vuonna 1950 Mauri Ry\xc3\xb6m\xc3\xa4n k\xc3\xa4\xc3\xa4nt\xc3\xa4m\xc3\xa4n\xc3\xa4 ja kolmas osa vuonna 1976 Antero Tiusasen k\xc3\xa4\xc3\xa4nt\xc3\xa4m\xc3\xa4n\xc3\xa4.'